**Consiliul de Administrație și conducerea executivă a S.C. Cupru Min S.A. dau publicității următorul:**

**COMUNICAT**

 Compania Cupru Min SA a evaluat datele preliminare privind realizarea indicatorilor financiari și de producție și este în măsură să anunțe că anul 2017 a fost anul unor creșteri importante. Veniturile totale ale companiei au crescut cu 35.8% față de 2016, iar capitalurile proprii cu peste 55%. Veniturile din exploatare /angajat au crescut cu 34%.

Prin raportare la anul 2016, în 2017 volumul de descopertă realizat în cariera de la Roșia Poieni a fost de 137%, ceea ce înseamnă o masă miniera de 1,725,000 tone. Realizările la descoperta de investiție au fost chiar mai mari, reprezentând 146.7% din volumul anului 2016. S-au pus astfel bazele creșterii producției și în 2018. Remarcabilă este creșterea de productivitate: din cele 38,300 t de concentrat de cupru s-au obținut 8010 t de cupru pur, față de 7,800 în 2016, la un volum de 37,846 t de concentrat. Este pentru prima dată în istoria societății când e depășita cota de 8000 tone de cupru.

Un moment determinant pentru dezvoltarea viitoare a companiei l-a reprezentat organizarea cu succes a licitației internaționale pentru vânzarea concentratului de cupru, în condiții de transparență și la standarde recunoscute pe plan mondial. Procedura a oferit companiei un contract avantajos pe doi ani, care generează venituri suplimentare de peste 10 milioane de dolari față de vechiul contract și o relație comerciala cu unul dintre giganții cuprului la nivel mondial.

În 2017 am derulat și încheiat un amplu proces de investiții în prima etapă a procesului tehnologic - decopertare, extragere minereu și transport. Patrimoniul tehnic al societății s-a îmbogățit cu utilaje și echipamente de ultimă generație, unele fiind singurele de acest gen din România, care permit reducerea costurilor simultan cu creșterea producției. În 2018 Cupru Min va lansa a doua etapă de investiții urmărind modernizarea Secției de flotație din Uzina de preparare. Tot în 2018 societatea va finaliza construcția Stației de neutralizare a apelor acide, importantă investiție în protecția mediului.

https://www.cuprumin.ro/comunicate/01.2018.pdf